A BIZOTTSÁG HATÁROZATA
(2002. október 15.)
az állatbetegségek 82/894/EGK tanácsi irányelv szerinti bejelentésére szolgáló kódolt forma és a kódok megállapításáról szóló 2000/807/EK határozat módosításáról
(az értesítés a C(2002) 3786. számú dokumentummal történt)
(EGT vonatkozású szöveg)
(2002/807/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2000/556/EK bizottsági határozattal[1] módosított, az állatbetegségek Közösségen belüli bejelentéséről szóló, 1982. december 21-i 82/894/EGK tanácsi irányelvre[2] és különösen annak 5. cikke (2) bekezdése első francia bekezdésére,
mivel:
(1) A 2000/807/EK bizottsági határozat[3] megállapítja a 82/894/EGK irányelvnek megfelelően,az állatbetegségek bejelentésére szolgáló kódolt formákat és kódokat.
(2) A Tudományos és Technológiai Együttműködésről szóló Megállapodás tekintetében, a hét megállapodásnak a Svájci Államszövetséggel történő megkötéséről szóló, 2002. április 4-i 2002/309/EK tanácsi és a bizottsági és Euratom határozata[4] előírja az Európai Közösség és a Svájci Államszövetség közötti, a mezőgazdasági termékek kereskedelméről szóló megállapodás jóváhagyását és előírja, hogy Svájcot vegyék fel az állatbetegségek közösségi bejelentő rendszerébe (ADNS).
(3) Továbbá a lazacfélék fertőző anémiáját és a pisztrángfélék fertőző vérképzőszervi elhalását fel kell venni a bejelentési kötelezettség alá tartozó betegségek ADNS-jegyzékébe; mivel ezek a betegségek szerepelnek a legutóbb a 98/45/EK irányelvvel[5] módosított, a tenyésztett víziállatok és az ezekből előállított termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelv[6] A. mellékletének I. illetve II. jegyzékében.
(4) A vaddisznóknál, illetve a házi sertéseknél előforduló klasszikus sertéspestis-kitörések bejelentésének megkülönböztetése, valamint a klasszikus sertéspestis különböző altípusai külön bejelentésének lehetővé tétele érdekében, az említett betegségekhez különböző kódokat kell rendelni.
(5) Az átadott információ titkosságának védelme érdekében, e határozat mellékleteit nem kell közzétenni.
(6) A 2000/807/EK határozatot ennek megfelelően módosítani kell.
(7) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2000/807/EK határozat IV-VII. melléklete, e határozat mellékleteivel összhangban módosul.
2. cikk
Ennek a határozatnak a tagállamok a címzettjei.
Kelt Brüsszelben, 2002. október 15-én.